Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 3 Pv 679/11/2202	Galanta, 28.2.2013
EEČ : 2-17-77-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 3 písmeno c Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátor Okresnej prokuratúry Galanta
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec dieťaťa XXXXX, nar. 22. 12. 2000, bytom XXXXX, nar. XXXXX, trvale bytom XXXXX, hoci mu v zmysle Zákona o rodine vyplýva povinnosť vyživovať svoje dieťa a rozsudkom Okresného súdu Galanta pod č. k. XXXXX XXXXX zo dňa 04. 11. 2002, právoplatným dňa 03. 01. 2003, bol zaviazaný prispievať na výživu svojho syna XXXXX mesačne sumou vo výške 600,- Sk (19,92 Eur) vždy do 15-teho dňa toho ktorého mesiaca vopred k rukám matky dieťaťa XXXXX, následne rozsudkom Okresného súdu Galanta pod č. k. XXXXX zo dňa 22. 11. 2004, právoplatným dňa 06. 12. 2004, po zvýšení výživného bol zaviazaný prispievať na výživu svojho syna XXXXX sumou vo výške 1.500,- Sk (49,79 Eur) mesačne od 01. 12. 2003, si túto svoju vyživovaciu povinnosť v Dolnej Strede a všade tam, kde sa zdržiaval neplnil, hoci bol v predchádzajúcich dvadsiatich štyroch mesiacoch za taký čin odsúdený trestným rozkazom Okresného súdu Galanta pod č. k. XXXXX zo dňa 19. 06. 2009, právoplatným dňa 05. 01. 2010, pričom mu za obdobie od mesiaca január 2010 do mesiaca január 2013 vrátane vznikol dlh na výživnom vo výške 1.842,23 Eur,  
lebo zanikla trestnosť činu
Odôvodnenie:
           Vyšetrovateľ Odbor kriminálnej polície Okresného riaditeľstva Policajného zboru v Galante uznesením sp. zn. ORP-XXXXX zo dňa 22. 09. 2011 začal podľa § 199 ods. 1 Tr. poriadku trestné stíhanie a súčasne vzniesol v zmysle § 206 ods. 1   Tr. poriadku obvinenie XXXXX pre prečin zanedbanie povinnej výživy podľa § 207 odsek 1, odsek 3 písm. c) Trestného zákona na tom skutkovom základe, ako je uvedené vo výrokovej časti uznesenia. 

               Počas skráteného vyšetrovania boli vo veci vypočutí: obvinený XXXXX,  svedkyňa – poškodená XXXXX a svedok XXXXX.   
 
              Obvinený XXXXX vo svojej výpovedi uviedol, že je pravdou, že na svojho syna Dominika neplatil výživné tak, ako mu to bolo kladené za vinu uznesením o vznesení obvinenia. Svoj nedoplatok na výživnom však uhradil v jeho mene jeho otec XXXXX dňa 15.2.2013 v plnom rozsahu. 

	Svedkyňa – poškodená XXXXX vo svojej výpovedi potvrdila neplnenie výživného obvineným.  Zároveň uviedla, že na syna XXXXX neplnenie výživného obvineným nemalo trvalo nepriaznivé následky.  Potvrdila, že so strany obvineného bol dodatočne v celom rozsahu uhradený dlh na výživnom vo výške 1.842,23 Eur.  

	Svedok XXXXX vo svojej výpovedi potvrdil, že na základe žiadosti jeho syna, ktorý je toho času vo výkone trestu, v mene svojho syna obv. XXXXX dňa 15.2.2013 zaslal poškodenej XXXXX sumu 1.842,23 Eur. 
	Do vyšetrovacieho spisu bola zabezpečená fotokópia poštovej poukážky  o zaplatení zameškaného výživného za obdobie od mesiaca január 2010 do mesiaca január 2013 vo výške 1842,23 Eur.  (č.l. 68 a 69 vyšetrovacieho spisu).  
               
	Prečinu zanedbania povinnej výživy podľa § 207 odsek 1, ods. 3 písm. c) Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, hoci bol v predchádzajúcich dvadsiatich štyroch mesiacoch za taký čin odsúdený.                 

                Objektom trestného činu zanedbania povinnej výživy je nárok na výživu pokiaľ je založený na ustanoveniach zákona o rodine, teda priamo z neho vyplýva. 

                Neplnením vyživovacej povinnosti sa rozumie stav, keď oprávnená osoba nedostane všetko, čo je obsahom vyživovacej povinnosti.        
                  
                Z vyšetrovacieho spisu je zrejmé, že v uvedenom prípade došlo k naplneniu ustanovenia § 86 písm. a) Tr. zákona, podľa ktorého trestnosť trestného činu zanedbania povinnej výživy podľa § 207 Tr. zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.  Vykonaným dokazovaním bolo zistené a preukázané, že obvinený prostredníctvom obvineného XXXXX bol uhradený dlh na výživnom, pričom dočasné neplnenie vyživovacej povinnosti nemalo na jeho syna XXXXX trvalo nepriaznivé následky. 

	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 
   
               Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor